Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 212/03)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: IG/19/96

1. Medlemsstatens ansvarlige myndighed Navn: Ministère de l'agriculture, de l'alimentation, de la pêche et des affaires rurales

Direction des politiques économique et internationale

Bureau des signes de qualité et de l'agriculture biologique

Adresse: 3, rue Barbet-de-Jouy - F-75349 Paris 07 SP

Tlf. (33-1) 49 55 58 59

Fax (33-1) 49 55 57 85.

2. Ansøgende sammenslutning 2.1. Navn: Syndicat Interprofessionnel du Melon du Quercy

2.2. Adresse: 29, avenue du Général de Gaulle - F-46170 Castelnau-Montratier

2.3. Sammensætning: Producent/forarbejdningsvirksomhed (x) Andet ( ).

3. Produktets art: Kapitel 8: "Spiselige frugter, citrus- og melonskaller" fra listen over varebetegnelser, jf. artikel 39 i EF-traktaten.

4. Varespecifikation (sammenfatning af betingelserne i artikel 4, stk. 2)

4.1. Navn: "Melon du Quercy".

4.2. Beskrivelse: Melon med glat skal med skrifttegns- eller broderiagtigt mønster. Skallens farve veksler fra grå-grøn til gul, og frugtkødet er orange. Melonen vejer fra 450 til 1300 g og derover.

4.3. Geografisk område: Den beskyttede geografiske betegnelse Melon du Quercy dækker følgende område:

Følgende kantoner i:

- departementet Tarn-et-Garonne: Bourg de Visa, Caussade, Lafrançaise, Lauzerte, Moissac, Molières, Montaigu de Quercy, Montpezat de Quercy, Monclar de Quercy, Négrepolisse, Villebrumier, Montauban

- departementet Lot: Castelnau-Montratier, Montcuq, Lalbenque

- departementet Lot-et-Garonne: Tournon, Penne, Beauville, Puymirol.

Kommunerne i følgende kantoner:

- i departementet Tarn-et-Garonne:

- Canton de Caylus: Mouillac.

- Canton de Valence d'Agen: Castelsagrat, Goudouville, Saint-Clair, Gasque, Montjoi, Pommevic, Valence d'Agen

- i departementet Lot:

- Canton de Limogne: Concots.

- Canton de Luzech: Carnac Rouffiac, Villesèque, Sauzet

- Canton de Puy l'Évêque: Lacapelle Cabanac, Sérignac, Mauroux.

4.4. Bevis for oprindelse: Quercy-melonen har været dyrket i Quercy siden det 16. århundrede. Melonproduktionen har især udviklet sig siden 1930, da dyrkningsarealet er blevet udvidet, og Quercy-melonen er blevet forhandlet på de lokale markeder. Produktionen steg yderligere i årene 1940-45. Siden 1960 har fjerntransporterne gjort det muligt at udbrede kendskabet til Quercy-melonen.

I dag er Quercy-melonen kendt overalt, og at der er en tæt forbindelse mellem meloner og stednavnet Quercy, vidner de mange anvendte mærker om.

I begyndelsen af hver sæson godkender teknikere udpeget af certificeringsmyndighederne de arealer, der anvendes til melondyrkning (geografisk område og støtteberettiget jordbund). Samtlige marker opføres i et register for dyrkning af Quercy-melonen med angivelse af kommune, område og matrikelnummer og arealstørrelse i ar (100 m2).

En kopi af disse oplysninger vedlægges melonavlerens dyrkningsoversigt, en kopi afleveres til frugtcentralen, og endelig afleveres en kopi til "Syndicat Interprofessionnel du Melon du Quercy". Oplysningerne anvendes til i forbindelse med levering af meloner til frugtcentralen at kontrollere og registrere producentens navn, sort og dyrkningssted. På frugtcentralen blandes melonerne fra de forskellige producenter. Certificerede meloner holdes adskilt fra ikke-certificerede meloner, fra de bliver indleveret på frugtcentralen og hele vejen igennem under emballeringen, mærkningen og markedsføringen.

4.5. Fremstillingsmetode: Til dyrkningen af Quercy-melonen anvendes en række udvalgte sorter. Melonerne plukkes, når de er fuldmodne, og plukningen finder sted dagligt så vidt muligt inden kl. 13.00. Melonerne lægges direkte i træ- eller plastikkasser, hvor de lægges i et lag, godt beskyttet og uden at blive klemt.

Når melonerne er plukket, beskyttes de mod sol og vejrlig. Samme dag, som de er plukket, leveres de til frugtcentralen, hvor de kontrolleres og klassificeres efter deres udseende og sukkerindhold. De sorteres og inddeles efter størrelse, hvorefter de emballeres i kasser ved hjælp af bakker med dertil indrettede fordybninger og/eller papir alt afhængig af vægt og farve.

4.6. Tilknytning: At dyrkningsforholdene for meloner er særlig fordelagtige i Quercy, skyldes jorden og vejrforholdene. De særlige vejrforhold, som er kendetegnet ved de skiftende atlanterhavspåvirkninger (koldt og fugtigt) og middelhavspåvirkninger (varmt og tørt), bevirker, at der dagligt sker temperatursving. Planten får herved optimale vækstvilkår med hensyn til temperatur og fugtighed.

En anden faktor er den kalk- og lerholdige jordbund i Quercy. Leret, som især består af illit og montmorionit, er rigt på kalium, hvorved plantens optag af dette mineral reguleres. Dette giver melonen dens særlige smag og særlige områdebestemte kendetegn. Endelig sikrer den kalk- og lerholdige jord i Quercy, som er god til at holde på vandet, at planten får en regelmæssig tilførsel af vand.

4.7. Kontrolinstans Navn: Qualisud

Adresse: BP 102 "Agropole" - F-47000 Agen

4.8. Mærkning - Betegnelse: Melon du Quercy.

- Certificerede kendetegn: Avlet i Quercy og høstet ved optimal modenhed.

- Navn og adresse på den certificerende myndighed: -

4.9. Krav i nationale bestemmelser: -

EF-nr.: FR/00086/99.03.12.

Dato for modtagelsen af den fuldstændige ansøgning: 17. april 2003.